Биографија академика Душана Каназира

Академик Душан Каназир, професор универзитета и дугогодишњи председник Српске академије наука и уметности, био је утемељивач студија молекуларне биологије и физиологије на Биолошком факултету у Београду и њеног развоја као нове научне дисциплине у Србији. Одмах након завршених студија медицине у Паризу и дипломирања на Медицинском факултету у Београду, 1949, изабран је за асистента Лабораторије за биологију, у новооснованом научном Институту за нуклеарне науке у Винчи. Његов научни рад био је везан за проучавање биолошке отпорности на зрачење микроорганизама, тј. на модерну област радиобиологије.

После специјализације у Француској и Белгији, од од 1951. до 1955. године одбранио је докторат на Факултету природних наука Слободног универзитета у Бриселу, а потом наставио усавршавање и истраживање у САД.

По повратку у Институт за нуклеарне науке у Винчи, постављен је за руководиоца Биохемијског одељења. Научна достигнућа отворила су др Душану Каназиру врата педагошке делатности. Каријеру предавача започео је на Фармацеутском факултету, а највећи траг оставио је на Одсеку за биологију Природно-математичког факултета Универзитета у Београду, касније Биолошком факултету, где је прошао сва наставничка звања, све до избора за редовног професора 1968. године.

Експериментална истраживања није прекидао. За начелника Радиобиолошке лабораторије и члана Савета Института за нуклеарне науке у Винчи именован је 1959. године. У Институту за биолошка истраживања основао је Лабораторију за биохемију. При Физиолошком заводу ПМФ-а основао је Катедру за биохемију, а заједно са колегама и студије Молекуларне биологије и физиологије. Био је кандидат за Нобелову награду 1978. године и од стране Нобеловог комитета ушао је у ужи избор.

За дописног члана Одељења природно-математичких наука САНУ изабран је 1961, а за редовног 1968. године. Од 1971. до 1981. године био је потпредседник САНУ, а након тога биран је на дужност њеног председника у три мандата, све до 1994. године. Био је инострани члан Атинске академије наука и Индијске националне академије и дао огроман допринос јачању сарадње са иностраним академијама наука, универзитетима и другим научноистраживачким организацијама.

За свој рад и научна достигнућа добио је бројне награде и признања: Орден рада 3. реда (1956), Седмојулска награда (1961); Награда АВНОЈ-а (1970); Орден рада са црвеном заставом (1961. и 1988); Орден заслуга за народ са златном звездом (1965); Орден братства и јединства са златним венцем (1976); француски Орден командира Легије части, (1984), Плакета града Београда (1984) и многе друге.